Λούις Μαουντμπάττεν

Ο Λούις Μαουντμπάττεν, 1ος Κόμης Μαουντμπάττεν της Βιρμανίας (αγγλ. Louis Mountbatten, 1st Earl Mountbatten of Burma, 25 Ιουνίου 1900 – 27 Αυγούστου 1979) ήταν Άγγλος ευγενής, συγγενής της Βρετανικής Βασιλικής Οικογένειας και ανώτατος αξιωματικός του Βρετανικού Βασιλικού Ναυτικού. Έφτασε μέχρι τον βαθμό 5 αστέρων του αρχιναυάρχου (Admiral of the Fleet), διατέλεσε Πρώτος Λόρδος της Θάλασσας, αρχηγός του Βρετανικού Επιτελείου Στρατού και για έναν χρόνο Γενικός Κυβερνήτης της Ινδίας. Ήταν θείος και μέντορας του Καρόλου Γ΄ του Ηνωμένου Βασιλείου.

Δολοφονήθηκε από τρομοκράτες του ΙΡΑ στις 27 Αυγούστου του 1979.

 Βιογραφικά στοιχεία 
Ο Λουδοβίκος Φραγκίσκος Αλβέρτος Βίκτωρ Νικόλαος γεννήθηκε στο Κάστρο του Ουίνδσορ της Αγγλίας και ήταν το τέταρτο παιδί και ο δεύτερος γιος του Λουδοβίκου του Μπάττενμπεργκ, αξιωματικού του αγγλικού πολεμικού ναυτικού και μετέπειτα ναυάρχου του στόλου, και της Βικτωρίας της Έσσης-Ντάρμστατ, εγγονής της Βικτωρίας του Ηνωμένου Βασιλείου.BBC - History - Lord Louis Mountbatten (1900 - 1979) Βαπτίσθηκε στις 17 Ιουλίου 1900 στο Ουίνδσορ με αναδόχους τη βασίλισσα Βικτωρία και τους θείους του, Νικόλαο Β΄ της Ρωσίας και Φραγκίσκο Ιωσήφ του Μπάττενμπεργκ. Είχε το χαϊδευτικό όνομα Νίκυ, αλλά για αν αποφευχθεί σύγχυση καθώς ήταν το οικογενειακό παρωνύμιο του τσάρου Νικολάου, οι συγγενείς του το άλλαξαν στο ηχητικά πλησίον Ντίκυ (παρότι δεν είχε το όνομα Ριχάρδος, του οποίου είναι χαϊδευτικό).

Τα πρώτα δέκα χρόνια της ζωής του έλαβε κατ' οίκον εκπαίδευση και μετά σπούδασε σε οικοτροφείο και στο Ναυτικό Κολλέγιο της Νήσου Ουάιτ. Αρχικά, είχε τον τίτλο του πρίγκιπα του Μπάττενμπεργκ, αλλά το 1917 το άλλαξε κατ' απαίτηση του βασιλιά Γεωργίου Ε΄, καθώς ο πατέρας του έγινε μαρκήσιος και απέκτησε το όνομα λόρδος Λούις Μαουντμπάττεν. Ήταν θείος του Φιλίππου, Δούκα του Εδιμβούργου, καθώς αδελφή του ήταν η Αλίκη, μητέρα του Φιλίππου.

Παντρεύτηκε τον Ιούλιο του 1922 στο Ναό της Αγίας Μαργαρίτας του Ουέστμινστερ με την Εντουίνα Άσλεϋ, η οποία είχε μεγάλη περιουσία και απέκτησαν δύο κόρες. Ο γάμος δεν ήταν ευτυχισμένος και οι δύο σύζυγοι απατούσαν συχνά ο ένας τον άλλο.

Κατατάχθηκε στο Βασιλικό Ναυτικό της Βρετανίας όπου και διακρίθηκε. Πολέμησε στον Β΄ Παγκόσμιο Πόλεμο και αργότερα διετέλεσε Πρώτος Λόρδος της Θάλασσας (First sea lord) καθώς και ναύαρχος του Στόλου (αρχιναύαρχος).. Το 1947 έγινε αντιβασιλέας της Ινδίας και έλαβε τον τίτλο του κόμη της Βιρμανίας και του βαρόνου Ρόμσεϋ. Στη συνέχεια υπηρέτησε ως ο πρώτος γενικός κυβερνήτης της Ινδίας μέχρι τον Ιούνιο του 1948. Επίσης ήταν Ιππότης της Περικνημίδας, Μεγαλόσταυρος Ιππότης του Τάγματος του Λουτρού, μέλος του Τάγματος της Αξίας, Ιππότης Μέγας Διοικητής του Τάγματος του Αστέρος της Ινδίας, Μεγαλόσταυρος Ιππότης του Τάγματος της Ινδικής Αυτοκρατορίας, μεγαλόσταυρος Ιππότης του Βασιλικού Βικτωριανού Τάγματος, μέλος του Τάγματος Επιφανούς Στρατιωτικής Υπηρεσίας, μέλος του Συμβουλίου Επικρατείας του Ηνωμένου Βασιλείου καθώς και μέλος της Βασιλικής Εταιρείας.

Από το 1959 έως το 1965 διετέλεσε επί κεφαλής του Επιτελείου Στρατού.

Ήταν Πρόεδρος της Στρατιωτικής Επιτροπής του ΝΑΤΟ το 1960 και το 1961. Όταν αποσύρθηκε από το Ναυτικό το 1965, του απενεμήθη ο ημιεπίτιμος τίτλος του κυβερνήτη της Νήσου Ουάιτ. Το 1974, η Νήσος προήχθη σε κομητεία και έτσι έγινε κόμης και άρχων της. Διατήρησε τη θέση ως το τέλος της ζωής του.

Ο λόρδος Μαουντμπάττεν δολοφονήθηκε από τον ΙΡΑ στις ακτές της Ιρλανδίας, ενώ ψάρευε στο σκάφος του μαζί με μέλη της οικογένειάς του.BBC Από την τρομοκρατική επίθεση σκοτώθηκαν επίσης δύο ανήλικα αγόρια (ο εγγονός του, Νίκολας, με έναν φίλο του) και η συμπεθέρα του, λαίδη Μπράμπωρν. Την κηδεία του παρακολούθησε ο πρωθυπουργός της Ιρλανδίας.

 Οικογένεια 
Παντρεύτηκε την Εντουίνα Άσλεϋ, κόρη του Ουίλφριντ Ουίλλιαμ Άσλεϋ, μετέπειτα Βαρόνου Τεμπλ. Απέκτησαν δύο κόρες:
 Πατρίσια Εντουίνα Βικτόρια (1924 - 2017), παντρεύτηκε τον Τζον Νάτσμπουλ, Βαρόνο Μπράμπωρν. Απέκτησαν οκτώ παιδιά.
 Πάμελα Κάρμεν Λουίζ (γενν. 1929), παντρεύτηκε τοn Ντέηβιντ Νάιτινγκεηλ Χικς. Απέκτησαν τρία παιδιά.

Πρόγονοι

Σημειώσεις

Παραπομπές

Εξωτερικοί σύνδεσμοι


Κατηγορία:Βρετανοί στρατιωτικοί
Κατηγορία:Άγγλοι πολιτικοί
Κατηγορία:Γενικοί Κυβερνήτες και αντιβασιλείς των Ινδιών
Κατηγορία:Βρετανοί θύματα τρομοκρατικών ενεργειών
Κατηγορία:Οίκος του Μπάττενμπεργκ
Κατηγορία:Μεγαλόσταυρος του Τάγματος του Γεωργίου Α΄